אין לבלבל עם אין לבלבל ערך זה, העוסק בראש העיר ראש העין לשעבר, עם הערך "יגאל בן יוסף", העוסק באחד משנים עשר המרגלים במדבר.

**יגאל יוסף** (נולד ב-14 בנובמבר 1949) הוא איש ציבור שכיהן כראש עיריית ראש העין במשך 20 שנה (1983–2003).

קורות חיים
----------

יוסף שירת כצוללן בחיל הים (מחזור ראשון לאחר טביעת הצוללת אח"י דקר). הוא בוגר לימודי משפטים במרכז הבינתחומי הרצליה ובוגר המדרשה למורים בגבעת וושינגטון.

### כראש עירייה

בתפקידו כראש עירייה, חולל יוסף בראש העין מהפיכה אורבנית, כלכלית וחברתית.

בפרק זמן של פחות מ-10 שנים הצליח יוסף להפוך את ראש העין מעיירת עולים בשולי גוש דן, אשר סבלה מתדמית ירודה והגירה שלילית ומנתה כ-10,000 תושבים, לעיר המאכלסת למעלה מ-40,000 תושבים מכל גוני החברה. יוסף שכנע עמותות של אנשי קבע וגמלאי צה"ל, מחתך סוציו-אקונומי גבוה, להתגורר בראש העין, ואנשיהן (ביניהם דמויות ידועות; בני גנץ, שלמה אהרונישקי), בחרו להשתכן בשכונות החדשות שיזם; נווה אפק וגבעת טל, תוך שילוב תושבים חוזרים שנולדו בעיר. ביולי 1994 הוכרזה ראש העין כעיר.

בתקופת כהונתו של יוסף נבנו כ-5,000 יחידות דיור בשכונות החדשות, ועוד 1,000 יחידות דיור בראש העין הוותיקה (במסגרת פרויקט רחב היקף של פינוי בינוי, בנה ביתך, דיור לזכאים וחסרי דיור). הוא הכין תוכנית אב שבמסגרתה עתידה אוכלוסיית ראש העין למנות עד שנת 2020 כ-100,000 תושבים. יוסף פעל להגדלת שטח השיפוט של ראש העין מ-13 אלף דונם לכ-40 אלף דונם.

במסגרת תפקידו הקים 20 בתי ספר, ביניהם קריית החינוך לחטיבות ביניים על שם יצחק רבין, ו-80 גני ילדים ומעונות יום. בנוסף, הקים מכללה להשלמת בגרויות ולהכשרה מקצועית.

בתקופת כהונתו הנהיג מדיניות "דלת פתוחה".

### הקמת אזורי תעשייה

יוסף יזם מתחמי תעשייה שנועדו לשמש כעוגנים כלכליים של ראש העין:

* **פארק התעשייה אפק** – מאכלס חברות היי-טק ותקשורת.
* מרכז העסקים והבילויים **לב ישראל** - פארק תעשייה שעתיד להשתרע על כ-1,000 דונם כשעל מחציתו האחת תיבנה שכונת מגורים שתכלול כ-1,000 יח"ד ועל מחציתו השנייה ייבנו כ-250,000 מ"ר שטחי מסחר ותעסוקה, אולמות קולנוע, אולמות קונגרסים וכו'. מיזם זה הוא תולדה של שיתוף פעולה בין יישוב עירוני לבין הקיבוצים גבעת השלושה וחורשים.

### במשרד התמ"ת

יוסף כיהן בשנים 2005–2013 כמנהל **מינהל אזורי פיתוח** במשרד התמ"ת. בתפקיד זה היה אחראי על פיתוח אזורי תעשייה ומסחר באזורי עדיפות לאומית, וכך סייע ביצירת מקומות תעסוקה בפריפריה.

### פעילותו בפרשת ילדי תימן הנעדרים

יוסף השתתף כנציג המשפחות בפרשת ילדי תימן בוועדת שלגי ובוועדות אחרות. אחותו של יוסף, אסתר, נעלמה אף היא במסגרת אותה פרשה.

### חייו הפרטיים

יוסף נשוי ואב לארבעה וסב לעשרה נכדים. הוא מתגורר בראש העין.

קישורים חיצוניים
----------------

* עמוד היוטיוב הרשמי של יוסף
* דף הפייסבוק של יוסף
* סמדר בת אדם, שטח עירוני, ראיון במוסף "גבר לעניין", מעריב, 28 בדצמבר 1987, עמ' 30–31. באתר עיתונות יהודית היסטורית

הערות שוליים
------------

1. ↑  הכרזת ראש העין לעיר, ערוץ היוטיוב של יגאל יוסף
2. ↑  טקס הנחת הפינה בקרית החינוך ע"ש רבין בראש העין
3. ↑  הקמת פארק אפק, ערוץ היוטיוב של יגאל יוסף
4. ↑  יגאל יוסף מונה לתפקיד מנהל מינהל אזורי פיתוח במשרד התמ"ת, 18 בינואר 2005
5. ↑  שי פאוזנר, ראש עיריית ראש העין לשעבר - יגאל יוסף עובר לתמ"ת, באתר ביזפורטל‏, 18 בינואר 2005
6. ↑  הודעה על מינויו של יגאל יוסף למנהל מינהל אזורי פיתוח בתמ"ת, NEWS1
7. ↑  הממונה על אזורי הפיתוח במשרד התמ"ת מבקר בתפן ,29 בינואר 2012 NEWS1
8. ↑  משרד התמ"ת יסבסד הקמת מתקני פיתוח וניסוי לאנרגיות מתחדשות ,21 ביולי 2010 פורטל תשתיות
9. ↑  מינהל אזורי פיתוח בתמ"ת המליץ על הקצאות קרקע בהיקף של כ-193 דונם עבור 53 יזמים לצורך הקמת מפעלי תעשייה באזור הצפון,1 בפברואר 2010 משרד הכלכלה
10. ↑  שלב ב' של פארק 'עידן הנגב' יצא לדרך, 6 בדצמבר 2010 Mynet
11. ↑  לקט ראיונות של יגאל יוסף בנושא ילדי תימן הנעדרים
12. ↑  אטילה שומפלבי, חבר בוועדה שחקרה את פרשת ילדי תימן: "זו הייתה מריחה, קומבינה", באתר ynet, 23 ביוני 2016
13. ↑  ראש עיריית ראש העין לשעבר, יגאל יוסף, עדיין מחכה לפגישה עם אחותו הקטנה: "אין לי ספק שהיא נחטפה",2 בינואר 2017 ראש העין mynet
14. ↑  מחאת ילדי תימן: מאות תושבים יצאו להפגנה הגדולה בירושלים,22 ביוני 2017 מלאבס
15. ↑  פרשת ילדי תימן: התושבים שחסרים לכולם,7 בינואר 2018 מלאבס